Samuli Niinisaari

Samuli Jere Johannes Niinisaari (s. 11. elokuuta 1998 Hamina) on suomalainen jääkiekkopuolustaja, joka pelaa SM-liigajoukkue Saimaan Pallossa. Hän toimii joukkueen kapteenina. 
Ura.
Niinisaari aloitti jääkiekkoilun viisivuotiaana Haminan Kiekkoympyröissä. Hän pelasi juniorina sittemmin kaksi kautta Kotkan Titaaneissa, josta Niinisaari siirtyi C-juniori-ikäisenä KooKoohon. Kaudella 2014–2015 hän oli tehoilla 7+6=13 seuran B-nuorten tehokkain puolustaja. Kauden 2015–2016 Niinisaari vietti vaihto-oppilaana Kanadassa ja hän pelasi CFHL U18-sarjaa Saskatoon Screaming Eaglesin joukkueessa. Kaudella 2017–2018 Niinisaari toimi KooKoon A-nuorten kapteenina. Hän oli joukkueen tehokkain puolustaja tehoilla 4+16=20.
Lincoln Stars varasi Niinisaaren 207. pelaajana USHL:n varaustilaisuudessa 2018. Hän siirtyi joukkueeseen kaudeksi 2018–2019, jolloin Niinisaari oli Starsin tehokkain puolustaja tehoilla 7+13=20. Kaudeksi 2019–2020 hän siirtyi Brownin yliopistojoukkueeseen. Syyskuussa 2020 Niinisaari siirtyi alustavasti joulutaukoon asti kestävällä sopimuksella lainalle Kotkan Titaanien Suomi-sarjajoukkueeseen, kun NCAA:n alaisia sarjoja ei pelattu koronaviruspandemian vuoksi. Brownin kausi peruuntui lopulta kokonaan ja hän pelasi Titaaneissa kauden loppuun. "Senior-vuotenaan" 2022–2023 Niinisaari toimi joukkueensa varakapteenina. Kaudeksi 2023–2024 Niinisaari sai siirron Massachusettsin yliopiston Amherstin yksikön joukkueeseen.
Kaudeksi 2024–2025 Niinisaari siirtyi 1+1-vuotisella sopimuksella SM-liigajoukkue Saimaan Palloon. Hän teki liigadebyyttinsä runkosarjan avauskierroksella 10. syyskuuta 2024 vieraissa KalPaa vastaan. Niinisaari merkittiin SaiPan kolmospuolustajapariin Santeri Airolan viereen. Hän sai ottelussa jääaikaa 19.53 minuuttia. Liigauransa avausmaalin Niinisaari teki 15. tammikuuta 2025 Rauman Lukkoa vastaan. Jarno Lippojoki valitsi hänet ottelun Alumnien tähtien kolmostähdeksi. Niinisaari oli Mikko Niemelän ohella SaiPan ainoa kauden kaikki 60 runkosarjaottelua pelannut pelaaja. Hän teki niissä tehot 4+11=15 ja pudotuspeleissä 21 ottelussa tehot 1+2=3. Niinisaari voitti kauden päätteeksi SM-hopeaa. Tammikuussa 2025 SaiPa käytti hänen sopimuksessaan olleen option ja teki vuoden mittaisen jatkosopimuksen Niinisaaren kanssa. 
Kaudeksi 2025–2026 Niinisaari nimettiin SaiPan kapteeniksi. Marraskuussa 2025 hän teki seuran kanssa kaksivuotisen jatkosopimuksen. 
Pelityyli.
SaiPan urheilutoimenjohtaja Harri Ahon mukaan Niinisaari on hyvin liikkuva, puolustava puolustaja, joka pystyy antamaan itsestään irti jokaisessa tilanteessa. Ahon mukaan seura on saanut hänestä erittäin paljon positiivista palautetta joukkuepelaajana. Niinisaari on luonnehtinut itseään vastuulliseksi kahden suunnan puolustajaksi, jonka vahvuudet ovat etenkin puolustuspelaamisessa, mutta annettavaa löytyvän myös hyökkäyspelaamiseen.
Yksityiselämä.
Niinisaaren kanssa samana vuonna syntynyt serkku Jesse on pelannut hyökkääjänä Samulin joukkuetoverina HKY-80:n ja KooKoon junioreissa sekä Titaanien Suomi-sarjajoukkueessa.
Samuli Niinisaari valmistui ylioppilaaksi Kouvolan yhteislyseosta keväällä 2018. Hän harrasti lapsena myös hiihtoa ja partiota sekä pesäpalloa Haminan Palloilijoissa.